વર્ધન સામ્રાજ્યના રાજા હર્ષવર્ધનના રાજમાં 644 CEમાં ભારત આવેલા ચીની પ્રવાસી હ્યેન ત્સાંગે પોતાના પ્રવાસ વર્ણનમાં પો-લો-યે-કિયા નામના શહેરનો ઉલ્લેખ કર્યો છે, જેને અલ્લાહાબાદ માનવામાં આવે છે. તેમણે બે નદીઓના સંગમવાળા શહેરમાં રાજા શિલાદિત્ય (રાજા હર્ષવર્ધન) દ્વારા કરાવાયેલા એક સ્નાનનો ઉલ્લેખ કર્યો છે, જેને પ્રયાગના કુંભ મેળાનો સૌથી જૂનો અને ઐતિહાસિક દસ્તાવેજ માનવામાં આવે છે. જોકે, તેને લઈને કંઈ સ્પષ્ટ રીતે કહેવાનું નથી, કેમકે તેમણે જે સ્નાનનો ઉલ્લેખ કર્યો છે, તે દર 5 વર્ષે એક વખત થતો હતો, જ્યારે કે કુંભ દર 12 વર્ષમાં એક વખત થાય છે.